Инцидент са дроном на Стадиону Партизана
Инцидент са дроном на Стадиону Партизана десио се 14. октобра 2014. године, на квалификационој утакмици за Европско првенство у фудбалу 2016. између репрезентација Србије и Албаније. Инцидент је почео када се у 41. минуту меча, изнад стадиона појавио дрон (летелица на даљинско управљање) за који је била закачена застава са мапом такозване [[Велика Албанија|велике Албаније]]. Дрон са заставом је надлетао терен неколико минута, што је изазвало велико негодовање, звиждуке и скандирање српских навијача. Судија је прекинуо меч због улетања дрона. Српски фудбалер [[Стефан Митровић]] ухватио је након неколико минута заставу и скинуо дрон, али на њега су насрнула двојица албанских играча у покушају да му је отму. Тада је дошло до опште гужве на терену, утрчало је и неколико навијача, па је судија Мартин Еткинсон из [[Енглеска|Енглеске]] позвао играче у свлачионицу и прекинуо меч. Фудбалери Албаније су приликом напуштања терена гађани бакљама и упаљачима, а полиција је ушла на јужну трибину и раздвојила две групе навијача. Навијач који је улетео на атлетску стазу ударио је једног албанског играча када је напуштао терен. Прекид је трајао више од 50 минута, а у међувремену вођене су консултације између представника два национална савеза и делегата [[УЕФА|Уефе]] о томе да ли меч може бити настављен. Коначна одлука је била да меч не буде настављен, а да о судбини утакмице расправља дисциплинска комисија Уефе. 